Go feletse kae ka Choong Keon le Julie ba go builweng ka bone kwa tshimologong ya setlhogo seno? Kwa tshimologong Choong Keon o ne a akanya gore ga a na mosola go le kalo mo phuthegong ka gonne a sa itse Se-China sentle. Mme bakaulengwe ba lefelo leo ba ne ba sa akanye jalo. Choong Keon a re: “Fa phuthego ya rona e ne e kgaoganngwa go nna tse pedi, ke ne ka newa maikarabelo a mangwe a le mantsi ke le motlhanka wa bodiredi. Ka nako eo, ke ne ke ikutlwa gore tota ke direla kwa go nang le tlhokego e kgolo ya bareri gone.” O bua jaana a nyenya: “Go ne go itumedisa gore le nna tota ba ne ba ntlhoka!” Gompieno Choong Keon ke mogolwane. Julie a re: “Re ikutlwa re fitlheletse sengwe, re kgotsofetse e bile re itumetse go feta le fa e le leng pele. Re tlile kwano re tla go thusa mme re akanya gore maitemogelo ano a a itumedisang a thusitse rona. Re leboga Jehofa go bo a re letlile go direla mono!”